作者:權德輿
標題:奉酬從兄南仲見示十九韻
內容:晉季天下亂，安丘佐關中。德輝靄家牒，侯籍推時功。簪纓盛西州，清白傳素風。逢時有舒捲，繕性無窮通。吾兄挺奇資，嚮晦道自充。耕鑿汝山下，退然安困蒙。詩成三百篇，儒有一畝宮。琴書滿座右，芝朮生牆東。麗藻粲相鮮，晨輝豔芳叢。清光杳無際，皓魄流霜空。邦有賢諸侯，主盟詞律雄。薦賢比文舉，理郡邁文翁。樓中賞不獨，池畔醉每同。聖朝闢四門，發跡貴名公。小生何為者，往歲學雕蟲。華簪映武弁，一年被微躬。開緘捧新詩，瓊玉寒青蔥。謬進空內訟，結懷遠忡忡。時來無自疑，刷翮摩蒼穹。